## Obvezatne upute broj OLS II o redosljedu izbornih radnji i tijeku rokova po Zakonu o izboru članova predstavničkih tijela jedinica lokalne samouprave i jedinica lokalne uprave i samouprave

### NN 79/1998 (5.6.1998.), Obvezatne upute broj OLS II o redosljedu izbornih radnji i tijeku rokova po Zakonu o izboru članova predstavničkih tijela jedinica lokalne samouprave i jedinica lokalne uprave i samouprave

# IZBORNO POVJERENSTVO REPUBLIKE HRVATSKE

Na osnovi članka 29. stavka 1. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine" broj 90/92, 69/95, 59/96 i 63/96.) Izborno povjerenstvo
Republike Hrvatske propisuje

## **OBVEZATNE UPUTE BROJ OLS II**

### **O REDOSLIJEDU IZBORNIH RADNJI I TIJEKU ROKOVA PO ZAKONU O IZBORU ČLANOVA PREDSTAVNIČKIH TIJELA JEDINICA LOKALNE SAMOUPRAVE I JEDINICA LOKALNE UPRAVE I SAMOUPRAVE**

1. Odluka Vlade Republike Hrvatske o raspisivanju izbora za članove
predstavničkih tijela jedinica lokalne samouprave Općinsko vijeće Općine
Gradac i Općine Pušća, te Gradsko vijeće Grada Visa, objavljena je dana
29. svibnja 1998. godine ("Narodne novine" br. 76/98).

2. Rokovi teku od dana

**30. svibnja 1998. godine od 00:00 sati**

3. Prijedlozi kandidata za članove predstavničkih tijela jedinica lokalne
samouprave, navedenih u točki 1. ovih Obvezatnih uputa koji se biraju pojedinačno
u izbornoj jedinici kao i prijedlozi lista kandidata moraju biti dostavljeni
nadležnom izbornom povjerenstvu jedinice lokalne samouprave najkasnije
u roku od 12 dana, dakle do

**10. lipnja 1998. godine do 24:00 sata**

(Članak 16. stavak 1. i 2).

4. Nadležno izborno povjerenstvo jedinice lokalne samouprave od svih
pravovaljano predloženih kandidata mora sastaviti i objaviti listu kandidata
izborne jedinice u roku od 48 sati od isteka roka iz točke 3. ovih Obvezatnih
uputa.

Nadležno izborno povjerenstvo jedinice lokalne samouprave, mora prihvatiti
i objaviti sve pravovaljano predložene općinske i gradske, kao i zbirnu
listu svih pravovaljano predloženih kandidatskih lista u roku od 48 sati
od isteka roka iz točke 3. ovih Obvezatnih uputa.

Nadležno izborno povjerenstvo jedinice lokalne samouprave, mora objaviti
u lokalnim glasilima listu kandidata izborne jedinice, te sve prihvaćene
kandidatske liste i zbirnu listu kandidatskih lista za izbor članova spomenutih
predstavničkih tijela u roku od 48 sati do isteka roka iz točke 3. ovih
Obvezatnih uputa, dakle do:

**12. lipnja 1998. godine do 24:00 sata**

(Članak 17. stavak 1., 2. i 3.)

5. Izborna promidžba traje od dana objave lista kandidata izbornih jedinica
i zbirne kandidatske liste jedinice lokalne samouprave, pa do 24 sata prije
izbora, dakle od

**13. lipnja 1998. godine od 00:00 sati do**

**26. lipnja 1998. godine do 24:00 sata**

(Članak 19.).

6. Zabrana izborne promidžbe (izborna šutnja) kao i svo objavljivanje
prethodnih rezultata ili procjena rezultata izbora traje od:

**27. lipnja 1998. godine od 00:00 sati do**

**28. lipnja 1998. godine do 24:00 sata**

(članak 21.).

7. Nadležna izborna povjerenstva (općinska, gradska) moraju imenovati
članove i zamjenike članova biračkog odbora najkasnije pet dana prije dana
održavanja izbora za člana predstavničkih tijela jedinice lokalne samouprave,
dakle do:

**22. lipnja 1998. godine do 24:00 sata**

(Članak 36. stavak 3.).

8. Nadležno izborno povjerenstvo jedinice lokalne samouprave, (općina,
grad) mora objaviti koja su biračka mjesta određena s naznakom koji će
birači glasovati na pojedinom mjestu najkasnije pet dana prije dana održavanja
izbora, dakle do:

**22. lipnja 1998. godine do 24:00 sata**

(Članak 37. stavak 3.)

9. Glasovanje traje neprekidno

**28. lipnja 1998. godine od 7:00 do 19:00 sati**

Biralište se zatvara u 19 sati. Biračima koji su se zatekli na biralištu
omogućit će se glasovanje i nakon 19 sati.

(Članak 44. stavak 1.).

10. Birački odbor mora dostaviti zapisnik o svom radu s ostalim izbornim
materijalom izbornom povjerenstvu općine, odnosno grada, najkasnije u roku
od 12 sati od zatvaranja birališta, dakle

**29. lipnja 1998. godine do 7:00 sati**

(Članak 49.).

11. Izborno povjerenstvo općine, odnosno grada utvrdit će rezultate
glasovanja na biračkim mjestima na svom području najkasnije u roku od 24
sata od zatvaranja birališta, dakle

**29. lipnja 1998. godine do 19:00 sati**

(Članak 50. stavak 1.).

12. Izborno povjerenstvo općine, odnosno grada kad utvrdi rezultate
glasovanja za članove općinskog i gradskog vijeća objavit će odmah rezultate
izbora sukladno zapisnicima o radu izbornog povjerenstva.

(Članak 53.).

**Zaštita izbornog prava**

13. Ustavnost i zakonitost izbora za članove predstavničkih tijela jedinice
lokalne samouprave nadzire Ustavni sud Republike Hrvatske i rješava izborne
sporove.

(Članak 55.).

14. Prigovor zbog nepravilnosti u postupku kandidiranja mogu podnijeti:

- politička stranka, dvije ili više političkih stranaka, odnosno birači
koji su predložili kandidata za člana predstavničkog tijela jedinice lokalne
samouprave, odnosno listu, kao i nezavisni kandidati i nositelji nezavisnih
lista.

(Članak 56. stavak 1.).

15. Prigovor zbog nepravilnosti u postupku izbora mogu podnijeti samo
one stranke o čijim se kandidatskim listama glasovalo na izborima, nezavisni
kandidati, odnosno nositelji nezavisnih lista o kojim se glasovalo.

(Članak 56. stavak 2.).

16. Prigovori zbog nepravilnosti u postupku kandidiranja i izbora članova
općinskog i gradskog vijeća podnose se nadležnom županijskom izbornom povjerenstvu
najkasnije u roku od

**48 sati računajući od isteka dana kada je izvršena radnja na koju
je stavljen prigovor, dakle od 00:00 sati idućeg dana**

(Članak 57. stavak 1. u svezi s člankom 58. stavak 1.).

17. Županijsko izborno povjerenstvo dužno je donijeti rješenje o prigovoru
u roku od

**48 sati od isteka dana kada mu je dostavljen prigovor, odnosno od
isteka dana kada su dostavljeni izborni materijali na koje se odnosi prigovor,
dakle od 00:00 sati idućeg dana**

(Članak 58. stavak 2.).

18. Protiv rješenja županijskog izbornog povjerenstva podnositelj prigovora,
kao i kandidat za člana predstavničkog tijela jedinice lokalne samouprave,
imaju pravo žalbe Ustavnom sudu Republike Hrvatske.

Žalba se podnosi putem županijskog izbornog povjerenstva Ustavnom sudu
Republike Hrvatske.

(Članak 60. stavak 1. i 3.).

19. Žalba se podnosi u roku od

**48 sati računajući od isteka dana kada je primljeno pobijano rješenje,
dakle od 00:00 sati idućeg dana**

(Članak 60. stavak 2.).

20. Ustavni sud Republike Hrvatske dužan je odlučiti o žalbi u roku
od

**48 sati od isteka dana primitka žalbe, dakle od 00:00 sati idućeg
dana**

(Članak 60. stavak 4.).

Klasa: 013-01/98-01/02
Urbroj: 599-0/98-2
Zagreb, 1. lipnja 1998.

Predsjednik
**Ivan Mrkonjić,** v. r.

Uputa, NN 79/1998-1085